Guvernul a aprobat avizul la proiectul de lege pentru modificarea Legii bugetului de stat pentru anul 2024
Cabinetul de miniștri s-a convocat miercuri, 20 martie, în ședință. Guvernul a aprobat proiectul de hotărâre cu privire la aprobarea Avizului la proiectul de lege pentru modificarea Legii bugetului de stat pentru anul 2024.
UPDATE 10:45 Cabinetul de miniștri a aprobat avizul la proiectul de lege privind pilotarea votului prin corespondență.
Din moment ce autorul nu a prevăzut în proiectul supus avizării răspunderea pentru alegătorul care nu respectă obligativitatea de a păstra secretul votului, modificările corespunzătoare care ar stabili răspunderea în cauză urmează a fi promovate concomitent cu proiectul legii examinate, se spune în document.
Cu referire la art. 19 alin. (3) din proiect, care prevede verificarea listelor electorale pentru exercitarea votului prin corespondență, se propune a fi descris mecanismul asigurării verificării acesteia de către alegători, mai exact unde vor fi plasate aceste liste pentru verificare și care ar fi perioada de verificare.
"(…) În context, introducerea alternativei de vot are drept scop scutirea cetățeanului de a parcurge distanțe mari până la secțiile de votare, iar proiectul de lege nu-i oferă alegătorului posibilitatea verificării listei menționate de la distanță (…). Suplimentar, se menționează că nu este clară necesitatea listelor electorale la o distanță de 2 zile de alegeri, în condițiile în care alegătorii sunt validați în registrele electronice pentru votarea prin corespondență cu 20 de zile înainte de alegeri.
(…) De asemenea, termenul "de cel târziu 21 de zile", prevăzut la art. 22 alin. (1), este unul care creează premise pentru apariția riscurilor de tergiversare a procesului de livrare a plicurilor în adresa alegătorilor înregistrați pentru votul prin corespondență. Dacă din varii motive obiective, tipărirea buletinelor de vot prin corespondență va fi cu 21 zile înaintea alegerilor, persistă riscul ca acestea să ajungă în misiunile diplomatice sau oficiile consulare cu 15-16 zile până la data sufragiului. Aici trebuie să se ia în calcul durata de 4-5 zile pentru livrarea poștei diplomatice cu rechizitoriul electoral în adresa misiunilor diplomatice sau oficiilor consulare (mențiune aplicabilă și pentru art. 23 din proiectul de lege) (…)", se spune în document.
"Guvernul trebuie să creeze oportunități de vot pentru diasporă, ca să avem posibilitatea unei participări cât mai ușoare în procesele democratice care sunt fundamentale pentru stat (…)", a declarat premierul Dorin Recean.
UPDATE 10:34 Proiectul de hotărâre cu privire la aprobarea Conceptului Sistemului informațional "Registrul de stat al controalelor" a fost aprobat.
UPDATE 10:18 A fost aprobat proiectul de hotărâre cu privire la aprobarea proiectului de lege pentru ratificarea Acordului de comerț liber dintre R. Moldova și statele membre EFTA (Islanda, Principatul Liechtenstein, Regatul Norvegiei și Confederația Elvețiană), semnat la 27 iunie 2023 la Schaan (Principatul Liechtenstein).
UPDATE 10:05 Prim-ministrul Dorin Recean: "Ne-am trezit că primarul Ion Ceban a cauzat o problemă foarte gravă la Chișinău. 600 de asistenți personali au fost concediați. La alte sute primarul le-a tăiat salariile și noi nu putem lăsa acești oameni care au în îngrijire rude fără venituri și nu putem admite ca lucrurile să stea în această incompetență a primarului Ion Ceban de a administra banii publici. Noi am promis o soluție. Domnul Buzu, vă rog, după ședința Guvernului să o prezentați societății. Cei care au fost demiși ilegal vor fi reangajați în cadrul structurii ministerului. Noi, Guvernul, vom realoca banii și vom impune ca acești bani să fie plătiți anume asistenților personali".
UPDATE 10:03 A început ședința Guvernului.